आज भी अँग्रेजों को हमारे देश में उनके रंग के कारण गोरा कहा जाता है। जिन गोरों ने पूरे देश को गुलामी में पीस कर रख दिया, उनके प्रति नफरत या घृणा का भाव हमारे मन में नहीं है। घृणा किस रंग से है? काले से। हमारी संवेदनाएँ, ठीक से देखें तो, नस्लीय, वर्णीय, लैंगिक और जातीय हैं। अफ्रीकी नस्ल के तमाम लोग हमारे लिए हब्शी हैं। इतिहास में झाँकें तो उन्होंने हमारे साथ कुछ भी बुरा नहीं किया है बल्कि दर्द की अगर कोई एकता बनती है तो उन्हीं के साथ बनती है, क्योंकि उन्हें भी सताया गया है। अफ्रीकी लेखक न्गुगी वा थ्योंगो ने अपनी किताब ‘भाषा, संस्कृति और राष्ट्रीय अस्मिता’ में इसी औपनिवेशिक मानसिकता पर चोट की है। औपनिवेशिक ताकतें अपने आर्थिक और राजनीतिक नियंत्रण को ज्यादा से ज्यादा मुक्कमिल रूप देने के लिए सांस्कृतिक परिवेश पर अपना नियंत्रण बनाने की कोशिश करती हैं। शिक्षा, धर्म, भाषा, साहित्य, गीत, नृत्य के विविध रूप, अभिव्यक्ति के प्रत्येक रूप आदि पर नियंत्रण कर वे जनता के समग्र मूल्यों पर नियंत्रण हासिल कर लेती हैं और अंततः जनता के विश्व दृष्टिकोण पर भी उनका नियंत्रण हो जाता है। इसी के अधीन लोग खुद को परिभाषित करने लगते हैं। यह ताकतें ऐसे गुलामों को पसंद करती हैं, जो यह स्वीकार करें कि उनकी किस्मत में गुलामी के सिवा और कुछ लिखा ही नहीं है। इसलिए उन्हें अपने मालिक के प्रति कृतज्ञ होना चाहिए कि उसने उन्हें गुलाम बनाने की कृपा की और सभ्यता की शर्तों को पूरा किया। कोई भी गुलाम तब तक पूरी तरह गुलाम नहीं होता है जब तक वह इस तथ्य को स्वीकार न कर ले कि वह सचमुच गुलाम है।